寄題僧榮妙勝齋
作者：沈遼
朝代：宋

paragraphs: 婉婉江記室，故廬在西陵。
疇昔文雅地，何年鐘梵興。
越江下朝海，門前紺波騰。
蒼茫夢筆事，誰似畫橋稱。
世道久蒙昧，至人絕勾繩。
名存誰有實，身往復奚憑。
萬生着動靜，其初匪云應。
紛然競其趣，自知遠真乘。
上人學智者，髙談信能承。
知以妙爲勝，新題敞相仍。
色相不足誇，是境方清澄。
行期授記誨，爲我比然燈。